Vyf daag met R900 000 omkoopgeld opArgieffoto Vyf verdagtes is in Pretoria in hegtenis geneem nadat die Valke ŉ lokval gestel het tydens ŉ ondersoek wat verband hou met die beweerde bedrog van miljoene rande. Brig. Hangwani Mulaudzi, nasionale woordvoerder van die Valke, het Donderdag gesê die verdagtes is tydens ŉ spesiale operasie deur die Valke se teenkorrupsie-eenheid in hegtenis geneem. “Die groep het na bewering ŉ beampte van Nedbank genader en R900 000 omkoopgeld aangebied in ruil vir hulp om ŉ geblokkeerde rekening waarin daar ŉ verdagte bedrag van R31 miljoen in is, weer oop te stel,” het Mulaudzi gesê. Die betrokke rekening is glo deur die reserwebank geblokkeer aangesien dit teenstrydig is met valutabeheerregulasies. “Die Valke het Woensdag op die groep, vier mans en ŉ vrou, in Arcadia in die middestad toegeslaan nadat daar vir hulle ŉ lokval gestel is. Hulle het met die R900 000 omkoopgeld by ŉ ontmoetingsplek opgedaag.” Die verdagtes, tussen 23 en 65 jaar oud, gaan na verwagting Vrydag in die Pretoria-landdroshof verskyn op aanklagte wat verband hou met bedrog en korrupsie.